סופרבול LX

סופרבול LX (סופרבול 60) הוא משחק פוטבול שהתקיים ב-8 בפברואר 2026, בין סיאטל סיהוקס, אלופת חטיבת ה-NFC לניו אינגלנד פטריוטס, אלופת חטיבת ה-AFC בליגת ה-NFL. המשחק התקיים באצטדיון ליווייס בסנטה קלרה ושודר ברשת NBC. במשחק גברה סיאטל על ניו אינגלנד 13-29 וזכתה באליפות השנייה בתולדותייה.

רקע
בחירת מיקום המשחק
250px|ממוזער|שמאל|אצטדיון ליווייס בסנטה קלרה בו התקיים המשחק
במאי 2022, נבחר אצטדיון ליווייס מגרשה הביתי של סן פרנסיסקו 49' בעיר סנטה קלרה לארח את המשחק. האצטדיון והעיר אירחו את המשחק בפעם השנייה, לאחר שאירחו את סופרבול 50 ב-2016, והייתה זו הפעם השלישית שהמשחק יתקיים באזור מפרץ סן פרנסיסקו.

עונת 2025 ב-NFL
סופרבול LX חתם את עונת 2025 בליגת ה-NFL. לסופרבול העפילו אלופת ה-NFC סיאטל סיהוקס בפעם הרביעית בתולדותיה ואלופת ה-AFC ניו אינגלנד פטריוטס בפעם ה-12. הקבוצות נפגשו בעבר בסופרבול XLIX שחתם את עונת 2014, אז גברה ניו אינגלנד על סיאטל 28-24.

סיאטל סיהוקס
לאחר שהחמיצו את הפלייאוף בעונה הקודמת, סיאטל בהנהגתו של מאמן השנה השנייה מייק מקדונלד , החתימו לפני תחילת העונה את הקוורטרבק סאם דארנולד , הביאו את התופסים קופר קאפ וראשיד שאהיד ומנגד עזבו את הקבוצה התופסים די ג'יי מאטקלף וטיילר לוקט. את עונת 2025 סיימה סיאטל במאזן של 14-3, הטוב ב-NFC. השחקן הבולט לאורך העונה היה התופס ג'קסון סמית'-אנג'יגבה שסיים עם שיא קריירה של 1,793 יארד ו-10 טאצ'דאונים. בפלייאוף זכתה הקבוצה לסיבוב ראשון חופשי, בסיבוב השני גברה על סן פרנסיסקו 49' 13-3 ובגמר ה-NFC גברה על לוס אנג'לס ראמס 31-27.

ניו אינגלנד פטריוטס
למאמן הקבוצה מונה שחקן העבר שלה מייק ורייבל. לקבוצה הייתה את הגמישות הגבוהה ביותר מתחת לתקרת השכר של הליגה והיא ניצלה זאת להחתמת שחקנים חופשיים בעיקר בצד ההגנתי. לאחר שפתחה את העונה בהפסד ביתי ללאס וגאס ריידרס והפסד במחזור השלישי לפיטסבורג סטילרס, רשמה הקבוצה 10 ניצחונות רצופים בטרם הפסידה לבאפלו בילס. את העונה סיימה בשלושה ניצחונות רצופים ובמאזן של 14-3, זהה לזה של מובילת ה-AFC דנוור ברונקוס. היא זכתה לראשונה מ-2019 בראשות בית ה-AFC מזרח. את הקבוצה הנהיג שחקן השנה השנייה, הקוורטרבק דרייק מיי שמסר ל-4,394 יארד ו-31 טאצ'דאונים ורץ לארבעה נוספים, הוא הוביל את הליגה בשיעור השלמות מסירה (72%) ובמדד הקוורטרבק רייטינג (113.5). בפלייאוף גברה הקבוצה בסיבוב הראשון על לוס אנג'לס צ'רג'רס 16-3,  בסיבוב השני על יוסטון טקסאנס 28-16 ובגמר ה-AFC ניצחה בחוץ את דנוור ברונקוס 10-7 במשחק שהתאפיין במזג האוויר הסוער שפקד אותו במהלך המחצית השנייה.

מהלך המשחק
סיאטל סיהוקס שלטה במשחק לכל אורכו בזכות הגנתה ששיתקה את ניו אינגלנד פטריוטס, היא השיגה שש הפלות של מיי, שתי אינטרספשן ופאמבל אחד. 

המחצית הסתיימה ביתרון 9–0 לסיאטל כתוצאה משלושה שערי שדה וגדל ל-12–0 לאחר שער שדה נוסף ברבע השלישי. ברבע האחרון של המשחק השיגה סיאטל את הטאצ'דאון הראשון במסירה של דארנולד לאיי ג'יי ברנר והיא עלתה ליתרון 19–0. ניו אינגלנד הגיבה בטאצ'דאון מהיר משלה, אך בהמשך מסירתו של מיי נחטפה לטאצ'דאון הגנתי וסיאטל עלתה ליתרון 29–7. מסירה לטאצ'דאון של מיי לראנינג בק רמונדרה סטייבנסון חתמה את תוצאת המשחק 29–13. 

קנת ווקר, הרץ האחורי של סיאטל נבחר ל-MVP לאחר שהשיג 135 יארד בריצה ועוד 26 יארד בתפיסה.

שידור
המשחק שודר ברשת NBC ובשירות הסטרימינג Peacock של הרשת. "ספוט" פרסומת (30 שניות) נמכר בסכום של מעל 7 מיליון דולר.

שידור המשחק רשם רייטינג של 39.4 עם 124.9 מיליון צופים בארצות הברית.

בידור
להקת גרין דיי הופיעה במופע המקדים למשחק, צ'ארלי פות' שר את המנון ארצות הברית וברנדי קרלייל שרה את America the Beautiful.

את מופע המחצית של הסופרבול נבחר להוביל הראפר באד באני שהתארח בסופרבול LIV במופע בהובלת שאקירה וג'ניפר לופז. נשיא ארצות הברית דונלד טראמפ ביקר את הבחירה בבאד באני ובגרין דיי (שמזוהים עם ביקורת על הנשיא ומדיניותו) וקרא לה בחירה איומה שזורעת שנאה. 

במופע אירח באד באני את ליידי גאגא (שרה את Die with a Smile) ואת ריקי מרטין (שר את Lo Que Le Pasó a Hawaii). כמו כן נכחו בבמה סלבריטאים לטינים נוספים ובהם פדרו פסקל, קארדי בי, יונג מיקו, קרול ג'י וג'סיקה אלבה. המופע, שהתקיים בספרדית, הציג התייחסויות להיסטוריה של אמריקה הלטינית ופוארטו ריקו בפרט, ומסרים אנטי-קולוניסטים.. באד באני ביצע במהלכו את השירים Tití Me Preguntó, Yo Perreo Sola, Safaera, Voy a Llevarte Pa' PR, Baile Inolvidable, Mónaco, Nuevayol, El Apagón, Café con Ron, DTMF. במשדר המופע צפו בממוצע 128.2 מיליון צופים בארצות הברית.

לאחר המופע של באד באני רשם טראמפ כי הייתה זו הופעה מהגרועות בהיסטוריה, שהיוותה סטירה בפנים של אמריקה.

קישורים חיצוניים

סופרבול באתר ה-NFL

הערות שוליים

קטגוריה:משחקי הסופרבול
קטגוריה:2026 בספורט
קטגוריה:2026 בארצות הברית
קטגוריה:סנטה קלרה (קליפורניה)
קטגוריה:באד באני
קטגוריה:ניו אינגלנד פטריוטס
קטגוריה:סיאטל סיהוקס
קטגוריה:NBC
קטגוריה:ליידי גאגא